[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 8.11.2006

COM(2006) 680 τελικό

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 234/2004 σχετικά με ορισμένα περιοριστικά μέτρα κατά της Λιβερίας και την κατάργηση του κανονισμού (ΕΚ) αριθ. 1030/2003

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Ο κανονισμός (ΕΚ) αριθ. 234/2004 σχετικά με τη Λιβερία εφαρμόζει απαγόρευση της παροχής ορισμένων υπηρεσιών που συνδέονται με όπλα και στρατιωτικό εξοπλισμό, απαγόρευση της εισαγωγής κορμοτεμαχίων και προϊόντων ξυλείας και απαγόρευση της εισαγωγής ακατέργαστων διαμαντιών, σύμφωνα με τις κοινές θέσεις 2006/31/ΚΕΠΠΑ και 2006/518/ΚΕΠΠΑ, και το ψήφισμα 1521(2003) του Συμβουλίου Ασφαλείας του Ο.Η.Ε. και άλλα σχετικά ψηφίσματα του Συμβουλίου Ασφαλείας του Ο.Η.Ε.

2. Με τo ψήφισμα 1689(2006) της 20ής Ιουνίου 2006, το Συμβούλιο Ασφαλείας του Ο.Η.Ε. αποφάσισε, μεταξύ άλλων, να αναστείλει την απαγόρευση της εισαγωγής κορμοτεμαχίων και προϊόντων ξυλείας για περίοδο ενενήντα ημερών. Μετά από την παρέλευση της περιόδου αυτής, το Συμβούλιο Ασφαλείας πρόκειται να αποφασίσει εάν θα πρέπει να επιβληθεί εκ νέου η απαγόρευση της εισαγωγής κορμοτεμαχίων και προϊόντων ξυλείας.

3. Το Συμβούλιο Ασφαλείας εξέτασε τα ζήτημα στις 20 Οκτωβρίου 2006 και κατέληξε στο συμπέρασμα ότι δεν υπάρχει λόγος να επιβληθεί εκ νέου η απαγόρευση της εισαγωγής κορμοτεμαχίων και προϊόντων ξυλείας.

4. Λαμβάνοντας υπόψη αυτό το στοιχείο, η Επιτροπή προτείνει την κατάργηση της διάταξης του κανονισμού (ΕΚ) αριθ. 234/2004 για την επιβολή απαγόρευσης στην εισαγωγή κορμοτεμαχίων και προϊόντων ξυλείας από τη Λιβερία.

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 234/2004 σχετικά με ορισμένα περιοριστικά μέτρα κατά της Λιβερίας και την κατάργηση του κανονισμού (ΕΚ) αριθ. 1030/2003

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 60 και 301,

την κοινή θέση 2006/31/ΚΕΠΠΑ, της 23ης Ιανουαρίου 2006, για την παράταση των περιοριστικών μέτρων κατά της Λιβερίας[1]και την κοινή θέση 2006/518/ΚΕΠΠΑ, της 24ης Ιουλίου 2006, για την τροποποίηση και την ανανέωση ορισμένων περιοριστικών μέτρων κατά της Λιβερίας[2],

την πρόταση της Επιτροπής,

Εκτιμώντας τα ακόλουθα:

(1) Για την εφαρμογή των μέτρων που επιβλήθηκαν κατά της Λιβερίας με το ψήφισμα 1521(2003) του Συμβουλίου Ασφαλείας των Ηνωμένων Εθνών, η κοινή θέση 2004/137/ΚΕΠΠΑ, της 13ης Φεβρουαρίου 2004, σχετικά με περιοριστικά μέτρα κατά της Λιβερίας[3] προβλέπει την εφαρμογή των μέτρων που ορίζονται στο ψήφισμα 1521(2003) του Συμβουλίου Ασφαλείας των Ηνωμένων Εθνών σχετικά με τη Λιβερία, και την απαγόρευση της παροχής στη χώρα αυτή χρηματοδοτικής βοήθειας που συνδέεται με στρατιωτικές δραστηριότητες. Σύμφωνα με τα ψηφίσματα 1647(2005), 1683(2006) και 1689(2006) του Συμβουλίου Ασφαλείας των Ηνωμένων Εθνών, οι κοινές θέσεις 2006/31/ΚΕΠΠΑ και 2006/518/ΚΕΠΠΑ επιβεβαίωσαν τα περιοριστικά μέτρα της κοινής θέσης 2004/137/ΚΕΠΠΑ για περαιτέρω χρονικό διάστημα και προέβλεψαν ορισμένες τροποποιήσεις.

(2) Ο κανονισμός (ΕΚ) αριθ. 234/2004 του Συμβουλίου[4] απαγορεύει τη χορήγηση στη Λιβερία τεχνικής και οικονομικής βοήθειας για στρατιωτικές δραστηριότητες, την εισαγωγή ακατέργαστων διαμαντιών από τη Λιβερία και την εισαγωγή κορμοτεμαχίων και προϊόντων ξυλείας καταγωγής Λιβερίας.

(3) Στις 20 Ιουνίου 2006, το Συμβούλιο Ασφαλείας των Ηνωμένων Εθνών ενέκρινε το ψήφισμα 1689(2006). Αποφάσισε, μεταξύ άλλων, να μην ανανεώσει την απαγόρευση των εισαγωγών όλων των κορμοτεμαχίων και των προϊόντων ξυλείας καταγωγής Λιβερίας, η οποία είχε επιβληθεί με την παράγραφο 10 του ψηφίσματος 1521(2003) του Συμβουλίου Ασφαλείας των Ηνωμένων Εθνών και, μετά από αρκετές παρατάσεις, εξέπνευσε στις 20 Ιουνίου 2006. Το Συμβούλιο Ασφαλείας εξέφρασε τη βούλησή του να επιβάλει εκ νέου την απαγόρευση εάν, εντός περιόδου ενενήντα ημερών, η Λιβερία δεν θέσπιζε τη δασική νομοθεσία την οποία πρότεινε η επιτροπή παρακολούθησης της δασικής μεταρρύθμισης που συγκροτήθηκε από την κυβέρνηση της Λιβερίας.

(4) Το Συμβούλιο Ασφαλείας επανεξέτασε το ζήτημα στις 20 Οκτωβρίου 2006 και κατέληξε στο συμπέρασμα ότι η Λιβερία είχε θεσπίσει την αναγκαία δασική νομοθεσία. Ως εκ τούτου αποφάσισε να μην επιβάλει εκ νέου την απαγόρευση.

(5) Το άρθρο 6 παράγραφος 2 του κανονισμού (EΚ) αριθ. 234/2004, με το οποίο απαγορεύεται η εισαγωγή στην Κοινότητα όλων των κορμοτεμαχίων και προϊόντων ξυλείας καταγωγής Λιβερίας, και το οποίο ανεστάλη από την 23η Ιουνίου 2006 έως τη 18η Σεπτεμβρίου 2006, πρέπει επομένως να καταργηθεί με αναδρομική ισχύ από την 19η Σεπτεμβρίου 2006.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Διαγράφεται το άρθρο 6 παράγραφος 2 του κανονισμού (ΕΚ) αριθ. 234/2004.

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης .

Εφαρμόζεται από τις 19 Σεπτεμβρίου 2006.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ L 19 της 24.1.2006, σ. 38.

[2] ΕΕ L 201 της .7.2006, σ. 36.

[3] ΕΕ L 40 της 12.2.2004, σ. 35. Κοινή θέση όπως τροποποιήθηκε με την κοινή θέση 2004/902/ΚΕΠΠΑ (ΕΕ L 379 της 24.12.2004, σ. 113).

[4] ΕΕ L 40 της 12.2.2004, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1126/2006 (ΕΕ L 201 της 25.7.2006, σ. 1).